Papersnake/gushiwen huggingface dataset:
井底引银石·止淫奔也
白居易（唐代）

井底引银石，银石欲上丝绳绝。
石上磨玉簪，玉簪欲成中央折。
石沉簪折知奈何？似妾今朝与君别。
忆昔在家为女时，人言举动有殊姿。
婵娟两鬓秋蝉翼，宛转双蛾远山色。
笑随戏伴后园中，此时与君未相识。
妾弄青梅凭短墙，君骑白马傍垂杨。
墙头马上遥相顾，一见知君即断肠。
知君断肠共君语，君指南山松柏树。
感君松柏化为心，暗合双鬟逐君去。
到君家舍五六年，君家大人频有言。
聘则为妻奔是妾，不堪主祀奉蘋蘩。
终知君家不可住，其奈出门无去处。
岂无父母在高堂？亦有亲情满故乡。
潜来更不通消息，今日悲羞归不得。
为君一日恩，误妾百年身。
寄言痴小人家女，慎勿将身轻许人！
五云门外小亭
周弼（宋代）

醉中别高峰，挥手谢平野。
百里伴啼猿，一官骑恶马。
飞花堕城隅，槁叶积亭下。
从教践踏去，会有相逢者。
春秋战国门。中山君
周昙（唐代）

敌临烹子一何庸，激怒来军速自攻。

结怨岂思围不解，愚谋多以杀为雄。
甘泉汉瓦歌为侯官林同人赋
查慎行（清代）

林生老立专门学，金石遗文卷盈握。曾经从宦走长安，断碣残碑藓亲剥。

昭陵迹废补亡阙，磨石山高穿硌确。冰霜裂面虎豹嗥，沙砾堆中拾完璞。

摩挲铜狄自何年，万栋灰飞片瓦全。为按黄图考宫殿，始知地是汉甘泉。

底平面正规而圜，肖形似镜还如钱。其高半寸径三寸，旁具轮郭中不穿。

土花蚀后文留识，上有长生未央字。龙拿凤攫结撰奇，肉厚肌疏形体异。

与人作砚不中用，抱质如初无变置。吁嗟乎杨刘不作识者希，时俗谁能辨真伪。

巧多滋伪朴者真，此瓦人间盖无二。岂同冰井香姜阁，埏埴纷纷托疑似。

劝生勿更加砻磨，本色须教存古意。生颔此语索我诗，我诗质直无姱辞。

请烦拓致数十本，遍乞羊何共和之。或恐流传落人口，陶甄又复成今手。
双刃操
屈大均（明代）

吁嗟烈兮佳人，知义兮不知有身。手持喉兮再割，血洒地兮身身。

血洒地兮身身，夜有光兮非青燐。鬼伯抱持兮叩天阍。
重游周溪寺感旧
孙绪（明代）

拂尘细看旧题名，风景依然百感生。一径松萝惊白发，十年林莽愧青萍。

悠悠往事真成梦，寂寂空门此寄情。却忆故人在京洛，湘帘低簇晓堂清。
凤凰夜坐联句
黄公度（宋代）

月黑前村笛，风清俯槛琴。
老苔虚殿闭，乔木故宫深。
宿鸟依丛树，疏钟出断林。
夜堂留暑湿，秋谷半晴阴。
事业惟欹枕，尘埃一散襟。
劳生倦奔走，远目寄登临。
割据当年事，英雄万古心。
青山空白骨，华屋漫黄金。
酒薄何劳醉，诗成不废吟。
艰危多感慨，时序苦侵寻。
征秋税施，题郡南亭
白居易（唐代）

高城直下视，蠢蠢见巴蛮。安可施政教，尚不通语言。

且喜赋敛施，幸闻闾井安。岂伊循良化，赖此丰登年。

案牍既简少，池馆亦清闲。秋雨檐果落，夕钟林鸟还。

南亭日潇洒，偃卧恣疏顽。
和何逢原南山八咏 其四 濯缨亭
何梦桂（宋代）

清泉白石此丘隅，谁解尘缨漱玉壶。歌罢沧浪千古意，祇今曾见似人无。
次韵奉和涵字词伯即席之作 其二
谢维岩（清代）

千里吟旌海上行，文章鲲岛有同声。人思故国衣冠旧，水浅蓬同岁月更。

历劫神鼍盘石烂，忍笞老马伏槽鸣。桑榆未晚收何日，为谢闽中老父兄。
云淡秋空 八月廿一，屏山姊招看桂花
顾太清（清代）

傍午忽传。良朋邀我，秋色同看。金粟香飘，碧天云淡，画阁人闲。

郇厨珍品堆盘。酌杯酒、纱窗曲栏。帘卷西风，衣添半臂，共醉花间。
峡石道中口占
郭祥正（宋代）

淮日晖晖浴暖沙，小桥斜巷两三家。不知春色来多少，是处墙头见杏花。
送王都官官满还都
司马光（宋代）

粹美清庙器，可嗟沉下僚。
优游仲举坐，洋溢海沂谣。
奏课应居首，知音况满朝。
从今黄鹄兴，眼冷看青霄。
木兰花慢（思旧事有作）
吕胜己（宋代）

对轩辕古镜，照华发、短刁骚。念壮岁心情，平生志气，可笑徒劳。云中谩夸魏尚，请休论、定远说班超。总是黄粱一梦，怎如尘外逍遥。

蛮徭。洞入云霄。算无分、到仙曹。愿归隐闽山，来临渭水，葺个云巢。楼居共、真仙伴侣，又有时、混迹入渔樵。且恁随缘玩世，帝乡路觉迢迢。
史宰北湫祷雨
李石（宋代）

龙卧西山护密阴，肯来北洞礼观音。
便分杨柳军持水，与作商岩旱岁霖。
阎才元因程伯珍来寄近诗一轴不能尽和用师淮父韵奉简
晁公溯（宋代）

我思买蜀山，附田小峥嵘。家本冰氏子，室无孔方兄。

为郡非其乐，强颜聊此行。四夷幸兵休，万邦喜时平。

所嗟启利源，开国始于荆。当年惟迂叟，乃如鲁二生。

高卧不肯起，彼方事交征。共兜自滔天，尧舜实圣明。

至今天下士，语及涕纵横。今王益神武，览奏每叹惊。

皇皇元首诗，主歌臣则赓。德音既屡下，美意谁能成。

追怀符益州，积恶高陵京。老农扣头泣，愿闻徭役轻。

故人佐太府，因君烦寄声。艰难念吾土，慷慨见深情。

歃血誓仁义，由来盖同盟。
纳凉
范成大（宋代）

雨洗新秋夜气清，悴肌无汗葛衣轻。
画檐分月下西壁，络纬飞来庭树鸣。
卖画自述
陈式金（清代）

我祖本寒儒，曾抱淩云志。下帏扃小楼，旋折南宫桂。

吾父既治经，毕生好自励。养素乐田园，田园最深邃。

愧余幼多病，长习雕虫萟。卅载嗜烟云，一生丘壑契。

烽火忽西来，举家潜北避。曩筑不系舟，今真一舫寄。

五载赁人庐，六迁容膝地。人多粟易罄，情殷终酿弊。

行将卖青山，耕砚源源暨。痂嗜有几人，谁为不我弃。
夏日忆故乡风景
于谦（明代）

石榴树底红巾蹙，薝卜枝头露香玉。薰风拂拂自南来，时向高香埽炎燠。

湘帘半捲日迟迟，竹阴参差柳阴绿。红绡焕烂蜀葵开，金弹累垂卢橘熟。

端阳佳节竞繁华，角黍堆盘映醽醁。一从游宦隔天涯，马首红尘厌驱逐。

有时飞梦绕钱塘，此景依然在心目。今年夏月居晋阳，南北风土殊炎凉。

清和已过近五月，草木犹自愁飞霜。故园物候不可见，尘沙塞草空茫茫。

云山望断几千里，小楼尽日空徜徉。
鼎足桧
李廌（宋代）

巨根盘亘几百尺，高干植立参天长。
萧萧气清霜月白，云根桂子飘秋香。
松陵高士风骨奇，洒然临流傲沧浪。
油云委地墨欲滴，霾风拂雨炎天凉。
酇留执策信秉钺，军中舞剑语激昂。
幽林俯见皆朴樕，反视茂质独苍苍。
乐圃先生最珍玩，如神伟象岂等常。
梦松盖有三公兆，苍桧鼎峙宁非祥。
金刚随机无尽颂·大乘正宗分第三
释印肃（宋代）

贫恨一心多，此心却老婆。
打破关南鼓，和起德山歌。
饯赵子直制置阁学侍郎出帅益州，分"未到五
杨万里（宋代）

锦水花潭照碧油，西清学士旧鳌头。
随身琴鹤如清献，治蜀功名更武侯。
无脱十行看暮召，不应三峡隔辰犹。
垂杨管得人离别，舞破春风劝玉舟。
词变 南乡子 其三十 变本调
丁澎（清代）

屏镜罨栖鸦。绿柳亭闲在馆娃。芳草苑深明月旧，知他。

燕语庭空弄影斜。

筝玉扣窗纱。倚恨凭谁未破瓜。鬟亸腻娇轻靥小，如花。

露吸猩唇染绛霞。
挽大总戎陈翼所先生死殉辽难六首 其四
邓云霄（明代）

挟纩投醑得士情，三军恩重命全轻。挥戈自壮风云阵，誓死宁惊草木兵。

岂听楚歌悲项羽，还如海客拥田横。可怜部曲同时尽，大树萧萧静夜声。
自咸平至太康鞍马间得十小诗寄怀晏叔原并问
黄庭坚（宋代）

四十垂垂老，文章岂更新。
鼻端如可斲，犹拟为挥斤。
题刘平甫定庵五咏 其二 巢云
朱熹（宋代）

入山何所见，云树春濛濛。安知巢居子，避世于其中。
代王侍郎送程尚书赴信州三首 其二
张嵲（宋代）

德望居朝大吕轻，眷思难怫丐归情。履声暂去端门晓，刀梦新占虎节荣。

有道致君三任喜，无心贪宠一麾行。天衷祗恐思耆旧，不待黄堂报政成。
仪真阻浅江上水亭
许炯（明代）

江上幽人宅，重来记旧游。潮声寒带雨，山色淡宜秋。

行尽芙蓉径，依然芦荻洲。他乡亦吾土，何必赋登楼。
次韵退翁雪中书事 其三
赵鼎（宋代）

章台走马最多情，不怕春衫扑粉英。半夜归来寒梦短，潇潇卧听打窗声。
题扬州山光寺
卢秉（宋代）

马蹄轻蹙柳花浮，醉入淮南第一州。不是青楼羞薄幸，自缘无锦作缠头。
秋夜仰怀钱孟二公琴客会
贾岛（唐代）

月色四时好，秋光君子知。南山昨夜雨，为我写清规。

独鹤耸寒骨，高杉韵细飔.仙家缥缈弄，仿佛此中期。
荣华乐
宋褧（元代）

大明飞光白玉堂，花楼网户腾春香。鸣钟馔玉云母床，堂堂夫春侍中郎。

青云捧车谒汉皇，公卿夹毂趋道傍。董贤朝朝眠未央，将军夜穿蹋鞠场。

柏梁置酒诗成章，黄金驷马来徜徉。起山引泉大宅张，兰汤洒壁鸣笙簧。

女娥𥦖窱声绕梁，回风飞雪衣飘飏。芳年华月温柔乡，流苏斗帐垂珠珰。

红麸麝枕辟凶殃，紫金钗梁悬凤皇。阶前七十二鸳鸯，绮襜罗列生辉光。

平头奴子跽擎觞，酒酣调笑邯郸倡。腰横半解金蛇黄，玉池芙蓉帘外霜。

□符如火□□黄，门开将趋宫漏长。扶来丹地拜天子，愿沐鸿休亘终始。
奉和咏雨应诏
许敬宗（唐代）

舞商初赴节，湘燕远迎秋。飘丝交殿网，乱滴起池沤。

激溜分龙阙，斜飞洒凤楼。崇朝方浃宇，宸盼俯凝旒。
梁明堂登歌 歌青帝辞
沈约（南北朝）

帝居在震。
龙德司春。
开元布泽。
含和尚仁。
羣居既散。
岁云阳止。
饬农分地。
民粒惟始。
雕梁绣栱。
丹楹玉墀。
灵威以降。
百福来绥。
与谢都尉山游二首 其一
张元凯（明代）

山水逢皆胜，冠裳见自疏。白莲同结社，黄石未传书。

东郭贫非病，西林樵可渔。为君容借屐，不问出无舆。
宫词
杨皇后（宋代）

好花开遍玉栏杆，挈伴拖桡浅水滩。
但笑红霞映池面，不知娇面早先丹。
偈颂七十六首
释师观（宋代）

问讯烧香，闲行静坐。
与麽分明，是个什麽。
玉楼春
辛弃疾（宋代）

无心云自来还去。元共青山相尔汝。霎时迎雨障崔嵬，雨过却寻归路处。

侵天翠竹何曾度。遥见屹然星砥柱。今朝不管乱云深，来伴仙翁山下住。
房君珊瑚散
李商隐（唐代）

不见姮娥影，清秋守月轮。月中闲杵臼，桂子捣成尘。
维摩诘画赞
黄庭坚（宋代）

维摩无病自灼灸，不二门开休闯首。
文殊赞叹辜负人，不如赵闯放笤帚。
不二法门无别路，诸方临水不敢渡。
鶖子怕沾天女花，花前竹外是谁家。
拟赵嘏昔昔盐二十首 其三 关山别荡子
王昌麟（清代）

劳人怨离别，驱马向关山。跌宕丈夫气，凄凉儿女颜。

自伤前日误，唯问何时还。无情东涧水，尚为鸣潺潺。
古柏数株蕴荣拂翠感而赋之
郭之奇（明代）

翠柏含古烟，非贞谅弗守。岂不重时菲，受质宜深黝。

坚苦作心重，百条犹共母。朝风让柳群，夜月招松友。

清真入道怀，肃穆团幽薮。请看寒后凋，莫疑仁者寿。
和孙伟卿杂言十章
陈傅良（宋代）

堕落生死间，大患为有身。
老子识未破，天地岂不仁。
濛濛雨中春
郑刚中（宋代）

濛濛雨中春，回首失残腊。
茸茸亭前草，新旧已相杂。
累囚守僧窗，日惧万钧压。
有罪可糜躯，无仆堪荷锸。
门前苍藓深，户外蛛纲合。
时与逢迎者，云中一孤塔。
送翼之过天台
赵汝鐩（宋代）

天台山水窟，人道是仙家。
白鹤挂寒溜，赤城飞暮霞。
独携筇杖过，莫畏石桥斜。
牢记经行处，归来向我夸。
余得石山二座西南道李监场索之附海船归三山
曾丰（宋代）

圆峤方壶共五山，上随潮往下随还。
二山流落初何在，新喜归吾几案间。
履道书斋植竹甚茂用韵寄之十首 其三
释德洪（宋代）

汪郎工笔耕，万卷供犁锄。我方买牛具，赁屋邻子庐。
醉乡十二首 其四
郑思肖（宋代）

太和国土里，风味极清柔。意外竟忘世，胸中不梦秋。

日蒸春气涌，地漾水光流。此即神仙窟，何须更十洲。
官道柳
王芑孙（清代）

临清官道柳，采掇旱饥妇。年年旱魃杀五谷，客米千钱仅一斗。

旱饭柳作齑，无饭柳作糜。阿夫河南趁工死，归食老姑兼哺儿。

春风飘飘春已深，枝叶老硬伤人心。
清平乐（次韵叶少蕴和程进道梅花）
李弥逊（宋代）

断桥缺月。点点枝头雪。画角吹残声未歇。早是一年春别。

寿阳残粉成妆。柔肠结结丁香。可怕真梅轻妒，游蜂说与何妨。
舟中晚眺
郭谏臣（明代）

湖上西风锦缆开，晴沙白石水萦回。蓼花洲转河桥曲，落日渔舟荡桨来。
李中主读书台（旁有龙池。龙至，水腾涌，谓
黄克晦（明代）

自筑书台读五车，锦屏千叠护残霞。
何年云雨池中物，终古河山客里家。
松下岩泉犹带墨，风前木笔漫生花。
夕阳无限迟回意，空对高僧问《法华》。
依韵和吴起季见寄
李兼（唐代）

骐骥瘦，驽骀肥，不如占我白石矶。
出无车，食无肉，宁复羡渠黄金屋。
叔孙礼乐何纷纶，两生不行岂徒云。
丈夫结交半天下，几人沮溺同耕云。
捷径趋荣速如鬼，龌龊岂堪豪右齿。
虞卿著书托穷愁，仲蔚绕宅蓬蒿秋。
朅来话旧重携手，往事纷纷集樽酒。
胸中奇气耿独在，匣剑时作蛟龙吼。
穷亦乐，贫非痡，
且复安步行坦途。从人潮笑我非夫，
乘流则逝宁须扶。亦知落落固难合，
焉能郁郁屈此乎。朝驱车于阆风之颠，
夕济舟于丹水之渊。放身的外岂不好，
局蹐人间真可怜。追若亡，汗漫游，
笑宁子，商声讴。岂曰无衣，与子同裘。
天地一马，日月双輈。噫，流光胡可以淹留。
再遣朝华
秦观（宋代）

玉人前去却重来，此度分携更不回。
肠断龟山离别处，夕阳孤塔自崔嵬。
蔡兴兵曹谢曾秀才见和梅花诗复此韵为谢
赵鼎臣（宋代）

诗如病疥歇复发，最忌春花与秋月。袖中缩手苦禁之，技痒不堪时一掣。

彫肝琢肾神何苦，故令眼乱心愁绝。我生酒外百无能，病不持杯被磨折。

暗香浮动正黄昏，独坐悲歌唾壶缺。粗官岂合赋梅花，冷撰不惭中允热。

更烦属和骋妍词，句怯虽殊才调别。见轮学斲三十年，十指淋漓漫流血。

忽逢匠扁过吾前，心悟微言口难说。冥搜角逐遂经旬，不觉纷纷堕香雪。

尚堪火急醉其旁，卜夜直须令晓彻。
南乡子·眼约也应虚
晏几道（宋代）

眼约也应虚，昨夜归来凤枕孤。且据如今情分里，相于。只恐多时不似初。
深意托双鱼。小剪蛮笺细字书。更把此情重问得，何如。共结因缘久远无。
回东州
释行海（宋代）

几年灯火客长安，三十无成亦自惭。
吾道寂寥先辈尽，人寻山水向东南。
弃妇词
陈瑚（明代）

坠地为妇女，百般多苦辛。早知难白首，不如勿嫁人。

翻我嫁时箧，泪下沾衣巾。此行异归宁，何颜见双亲。

堂上有翁姑，平时尽孝养。焉知后来人，承欢如既往。

膝下有儿女，鞠育已渐长。焉知继母心，果能关痛痒。

墙茨不可扫，长舌易招尤。妾心每兢兢，幽贞妇职修。

缝纫敢离手，钗钿不插头。持家尚勤俭，内顾君无忧。

不种后园葵，不贪邻舍枣。望君折桂枝，神前默祈祷。

有时君出门，使妾心如捣。鲤信问平安，秋衣寄远道。

夫婿非伯鸾，贱妾非孟光。自谓永无违，恩爱当不妨。

古人亦有言，糟糠不下堂。以此良自恃，富贵岂相忘。

孰知共忧患，不可同安乐。人事月盈亏，世情花开落。

雨散并云飞，孤身何所托。海誓与山盟，即今等谐谑。

故人忍轻弃，只为恋新欢。拔此眼中钉，再种并头兰。

私为新欢祝，双栖永不单。滚滚爱河水，无复起波澜。

自嗟薄命人，日久弃膏泽。镜奁遗新欢，愿汝拂尘积。

自知貌丑人，荆布已足适。绮罗遗新欢，愿汝裁宽窄。

挂帆从此逝，逢君更何年。妾心古井水，终不受人怜。

情天何用补，恨海不须填。截发爇心香，皈依大士前。
酬施仲芳
释今壁（明代）

相对真堪物外知，半檐垂柳论文时。情多逸兴陶潜韵，诗羡高怀谢朓词。

断酒喜寻莲社客，看云仍有菊花期。石堂风动西池月，应笑匡床枕独支。
次韵何元朗罢官之作
朱曰藩（明代）

千古钟山拥晋京，门前淮水为谁清。
即看江令还家日，不作平谁羁宦情。
异代风流草市宅，故园离乱柘林莺。
东田见说堪行乐，莫怪经旬懒入城。
襄武馆游眺
韦应物（唐代）

州民知礼让，讼简得遨游。高亭凭古地，山川当暮秋。

是时粳稻熟，西望尽田畴。仰恩惭政拙，念劳喜岁收。

澹泊风景晏，缭绕云树幽。节往情恻恻，天高思悠悠。

嘉宾幸云集，芳樽始淹留。还希习池赏，聊以驻鸣驺。
采芹亭
方蒙仲（宋代）

觅得广文沽酒钱，便须归隐四山环。
岂无半幅鹅溪绢，貌取亭前一带山。
弹琴
司马扎（唐代）

凉室无外响，空桑七弦分。
所弹非新声，俗耳安肯闻。
月落未终曲，暗中泣湘君。
如传我心苦，千里苍梧云。
句
王度（宋代）

樵斧和云斫，渔蓑带雪披。
过紫柏山谒留侯祠 其一
杨重雅（清代）

出处犹龙不可思，神仙弟子帝王师。那知阅历深沈处，都在长安大索时。
次秀野杂诗韵 其二
朱熹（宋代）

一篑工夫莫坐谈，便教庭际涌千岩。眼中水石今成趣，物外烟千旧所耽。

泉细寒声生夜壑，香销暝霭变晴岚。儿童也识幽栖地，共指南山更近南。
七十翁吟五言古体十首
方回（元代）

无妻牧犊子，带索荣启期。
予亦年七十，幸犹未至兹。
颇亦似陶翁，粗有五男儿。
乃父休官早，致汝恒苦饥。
挂冠六七闰，方当挂冠时。
治生了无策，惟耽酒与诗。
室人愧交适，虽寿夫奚为。
后死信无益，固穷谅何悲。
方山归鹤
徐贯（明代）

前山如屏幛，华表相屹立。我闻丁令威，化鹤有仙迹。

此事已千载，渺茫亦难即。而翁不可见，怅望云飞翼。

何日复归来，毕竟无消息。徙倚怀感伤，衷情浩无极。
蔡伯世吕隆礼敦智李肃老求颂二首 其二
饶节（宋代）

文章于道未为尊，争似无为实相门。要做仲尼真弟子，须参达磨的儿孙。
送王君仪北归
毕仲游（宋代）

不能送君行，强题送君诗。诗中有鄙语，不是离别辞。

君长不五尺，气若千丈蜺。谈经掩众口，论道惊群儿。

况君擅才华，文若老吏为。刚肠乏软语，面折不我随。

人尝论君材，照坐珊瑚枝。畴能论君心，清静如摩尼。

奈何三十六，未免州县卑。君装赴国门，仆瘦病马羸。

太仓幸可籴，穷达慎所之。儒冠易感慨，华屋难伸眉。

纷纷儿女曹，足令壮士悲。工部贪采药，汉老甘茹芝。

不逢方外人，勿吐胸中奇。
将发彭城作
贺铸（宋代）

四年吟笑老东徐，满目溪山不负渠。
得米径须偿酒债，有田便拟卜吾庐。
明朝门外扁舟雪，别夜灯前满纸书。
会问怱怱解携客，相思命驾定何如。
春尽
苏辙（宋代）

春风过尽百花空，燕坐笙萧起灭中。
树影连天开翠幕，鸟声入耳当歌童。
楞严十卷几回读，法酒三升是客同。
试问邻僧行乞在，何人闲暇似衰翁。
怀妓（前三首一作刘损诗，题作愤惋）
刘禹锡（唐代）

玉钗重合两无缘，鱼在深潭鹤在天。得意紫鸾休舞镜，

能言青在罢衔笺。金盆已覆难收水，玉轸长抛不续弦。

若向蘼芜山下过，遥将红泪洒穷泉。

鸾飞远树栖何处，凤得新巢想称心。红壁尚留香漠漠，

碧云初断信沉沉。情知点污投泥玉，犹自经营买笑金。

从此山头似人石，丈夫形状泪痕深。

但曾行处遍寻看，虽是生离死一般。买笑树边花已老，

画眉窗下月犹残。云藏巫峡音容断，路隔星桥过往难。

莫怪诗成无泪滴，尽倾东海也须干。

三山不见海沉沉，岂有仙踪更可寻。青在去时云路断，

姮娥归处月宫深。纱窗遥想春相忆，书幌谁怜夜独吟。

料得夜来天上镜，只应偏照两人心。
宝觉寺晚归
李龏（金朝）

半幅新霞渔舍外，一梳残月鹊巢边。近城几树官桥柳，系尽姑苏过客船。
恨赋
江淹（南北朝）

试望平原，蔓草萦骨，拱木敛魂。人生到此，天道宁论？于是仆本恨人，心惊不已。直念古者，伏恨而死。

至如秦帝按剑，诸侯西驰。削平天下，同文共规，华山为城，紫渊为池。雄图既溢，武力未毕。方架鼋鼍以为梁，巡海右以送日。一旦魂断，宫车晚出。

若乃赵王既虏，迁于房陵。薄暮心动，昧旦神兴。别艳姬与美女，丧金舆及玉乘。置酒欲饮，悲来填膺。千秋万岁，为怨难胜。

至如李君降北，名辱身冤。拔剑击柱，吊影惭魂。情往上郡，心留雁门。裂帛系书，誓还汉恩。朝露溘至，握手何言？

若夫明妃去时，仰天太息。紫台稍远，关山无极。摇风忽起，白日西匿。陇雁少飞，代云寡色。望君王兮何期？终芜绝兮异域。

至乃敬通见抵，罢归田里。闭关却扫，塞门不仕。左对孺人，顾弄稚子。脱略公卿，跌宕文史。 赍志没地，长怀无已。

及夫中散下狱，神气激扬。浊醪夕引，素琴晨张。秋日萧索，浮云无光。郁青霞之奇意，入修夜之不旸。

或有孤臣危涕，孽子坠心。迁客海上，流戍陇阴，此人但闻悲风汩起，血下沾衿。亦复含酸茹叹，销落湮沉。

若乃骑叠迹，车屯轨，黄尘匝地，歌吹四起。无不烟断火绝，闭骨泉里。

已矣哉！春草暮兮秋风惊，秋风罢兮春草生。绮罗毕兮池馆尽，琴瑟灭兮丘垄平。自古皆有死，莫不饮恨而吞声。
和晏尚书自嘲
欧阳修（宋代）

未归归即秉鸿钧，偷醉关亭醉几春。
与物有情宁易得，莫嗔花解久留人。
病后白发
苏辙（宋代）

枯木自少叶，不堪经晓霜。
病添衰发白，梳落细丝长。
筋力従凋朽，肝心罢激昂。
势如秋后雨，一度一凄凉。
望庐山
刘攽（宋代）

苍山去郭三十里，日暮云收独立时。应是尘埃能眯眼，几人曾有望山诗。
黔阳野人有馈鱼者诗以酬之
薛瑄（明代）

几日山中只饭蔬，野人携笼馈双鱼。欲悬却怪羊生矫，学放犹疑子产愚。

酬价且倾官廪米，割烹恐有故乡书。甘腴悦口斯须味，一饱应知不顾馀。
冬日宿青门草堂
储雄文（清代）

岁暮怀人意慷慨，为携吟卷驾轻航。缭垣积草余残雪，古木空轻自夕阳。

藉地牛群争烧影，翻空鸦阵点湖光。从知眼底茫茫甚，独自扶藜立草堂。
涉淮泝清迫于冰涸舟次下邳先寄彭门赵侍御二
宋庠（宋代）

此地淮壖极，连樯北转初。
风烟寒背楚，陂泽远通徐。
葆髮惊秋外，葵心恋阙馀。
不忧芳岁晚，松柏自扶疏。
京江杂诗
陈鹏年（清代）

杰阁俯城阴，阑干每一临。曲阿秦郡县，北府宋园林。

山色分吴楚，江流自古今。春风满天地，无限望乡心。
送陈员外使西域诗
周孟简（明代）

金台八月惊寒早，一夜清霜零白草。故人别我出都门，西风万白交河道。

怜君草莽一书生，曾是高皇知姓名。挥毫每视金銮草，乘传屡入南交城。

只今又作凤池客，天语传宣到蕃国。郎官不减旧声华，圣主非常赐颜色。

新赐貂裘不惮寒，壮游谁道别离难。流沙只合吟边度，葱岭惟应马上看。

看山对景多行乐，张骞伟绩今犹昨。圣主当图绝漠功，丹青好画麒麟阁。
书伯兰员外诗集后
王颂蔚（清代）

{扌身}然天乐韵韶茎，威凤丹山羽夙成。帝室雅才刘子政，丹宫俊望柳耆卿。

江山奇气归吟笔，丝竹中年写至情。话到东阿旧俦侣，端居每感绿苔生。
绝句
杜甫（唐代）

两个黄鹂鸣翠柳，一行白鹭上青天。
窗含西岭千秋雪，门泊东吴万里船。
元符祀感生帝五首
佚名（隋代）

二人交泰，七政顺行。
四序资始，万物含生。
皇朝创业，盛德致平。
为民所福，洁此精诚。
寄薛三郎中（据）
杜甫（唐代）

人生无贤愚，飘飖若埃尘。
自非得神仙，谁免危其身。
与子俱白头，役役常苦辛。
虽为尚书郎，不及村野人。
忆昔村野人，其乐难具陈。
蔼蔼桑麻交，公侯为等伦。
天未厌戎马，我辈本常贫。
子尚客荆州，我亦滞江滨。
峡中一卧病，疟疠终冬春。
春复加肺气，此病盖有因。
早岁与苏郑，痛饮情相亲。
二公化为土，嗜酒不失真。
余今委修短，岂得恨命屯。
闻子心甚壮，所过信席珍。
上马不用扶，每扶必怒嗔。
赋诗宾客间，挥洒动八垠。
乃知盖代手，才力老益神。
青草洞庭湖，东浮沧海漘。
君山可避暑，况足采白蘋。
子岂无扁舟，往复江汉津。
我未下瞿塘，空念禹功勤。
听说松门峡，吐药揽衣巾。
高秋却束带，鼓枻视青旻。
凤池日澄碧，济济多士新。
余病不能起，健者勿逡巡。
上有明哲君，下有行化臣。
舟泊扬州写怀
王纬（唐代）

行尽江湖路未休，风花牵引过扬州。一年归客三杯酒，两岸啼莺半叶舟。

每为别离频入梦，肯因贫贱浪生愁。长安回首知何处，倚遍篷窗看水流。
元会次宰臣之韵 其三
黄裳（宋代）

太极朝正小道消，岂劳身势借扶摇。履新忽听传天语，革故初看转斗杓。

四面横龙严部乐，两班垂玉肃朋僚。不教计吏空归去，雨露相随诏五条。
题浩然阁
周敦颐（宋代）

刘侯戴武弁，政则心吾儒。
士茂先兴学，子贤勤读书。
猷为莫不善，才力盖有馀。
西北方求帅，浩然宁久居。
偈倾一百三十三首
释法薰（宋代）

前佛纪纲，后佛性命。
衲僧腰间古历日，定是三年逢一闰，
不知东平打破镜。
杨柳
王安石（宋代）

杨柳杏花何处好，石梁茅屋雨初乾。
绿垂静路要深驻，红写清陂得细看。
东郭襟咏十首 其二 草堂
王汝玉（明代）

草堂近东郭，绿水遰萦回。荆门多不掩，时有清风来。
贺苏邛州移鼎州兼呈八座四绝
史尧弼（宋代）

白鹤山头留几时，白鹤池畔歌来迟。
浮邱伯去无消息，老眼而今傥见之。
送许君起赴余干教授二首
仇远（元代）

当年而父同吾父，各罄籯金共教儿。
可惜两翁黄壤下，不知二子绿衣时。
着鞭虽已撞楼破，列鼎宁无负米思。
千里送君何以赠，长歌泮水蓼我诗。
淳熙三年发皇后册宝十三首
佚名（隋代）

刻简以珉，铸宝以金。
持节伊谁，时惟四郎。
自我文德，达之穆清。
委蛇委蛇，往迄于成。
双鸂鶒
朱敦儒（宋代）

拂破秋江烟碧。一对双飞鸂鶒。应是远来无力。捎下相偎沙碛。

应艇谁吹横笛。惊起不知消息。悔不当时描得。如今何处寻觅。
春宵有感八首
白玉蟾（宋代）

命驾承千里，论文且一樽。
春高人易老，风雨闭柴门。
任伯显昨寄日柹不至续以胆瓶为贶
刘子翚（宋代）

石濑分携常惨惨，尺书沓至中弥感。
槁柹不呈嫫母面，圆壶俄落雄儿胆。
南窗吾伊俱不勤。汲泉养化聊任真。
枝头造化岂耐久，我辈自有无穷春。
沈朝议之渊挽诗
蔡戡（宋代）

仕至二千石，年余七十秋。
长生应有诀，勇退复何求。
耆旧凋零尽，功名取次休。
莫陪蒿里饯，东望陇云愁。
龙虎元旨歌 其六
青霞子（唐代）

合其天地合其元，子母相逢不敢言。先汞后铅真道大，莫教失伴鹤归天。
得曾蛩秀才所附滁州欧阳永叔书答意
梅尧臣（宋代）

客从淮上来，往问故人信。
袖衔藤纸书，题字远已认。
既喜开其封，固觉减吾吝。
新诗不作寄，乃见子所慎。
向来能如今，岂有得观衅。
南方岁苦热，生蝗复饥馑。
忧心日自劳，霜发应满须。
知予欲东归，晓夕目不瞬。
贫难久待乏，薄禄藉沾润。
虽为委吏冗，亦自甘以进。
相望未得亲，终朝如抱疹。
杏园
姚合（唐代）

江头数顷杏花开，车马争先尽此来。

欲待无人连夜看，黄昏树树满尘埃。
清华阁
邹浩（宋代）

泉石清华世岂知，萧然无是亦无非。二年于此陪鸥鹭，收得閒中勋业归。
题严子陵钓台图
唐文凤（明代）

炎刘焰熄几不燃，莽星妖光万丈悬。卯金炉中虹吐烟，赭肩群丈蚁慕膻。

天心岂愿刮席玄，赤龙飞起白水渊。六合电扫皇风宣，英雄趋朝簉鹭鹓。

侯王济济相后先，亿兆臣伏孰敢喧。子陵高卧志益坚，冥鸿避弋能孤骞。

平生和好如篪埙，一贵一贱忍弃捐。九重召入玉榻眠，列宿磨荡惊失躔。

羊裘归来破露肩，钓竿袅袅晴丝牵。东京清节推独贤，高台屹立石一拳。

千秋万古名犹传，空山青青水潺湲。
画堂春
黄庭坚（宋代）

东堂西畔有池塘。使君扉几明窗。日西人吏散东廊。蒲苇送轻凉。

翠管细通岩溜，小峰重叠山光。近池催置琵琶床。衣带水风香。
次韵答禹功兼简周国振时禹功一夕泛舟归郡不及话离 其一
李彭（宋代）

攀萝委松宿，漱石看云行。松疏暝色漫，云度夕阴生。

若人有高躅，领略遗世情。聊为公府步，冉冉复盈盈。
次韵性甫诞日与吴彭年会饮阊门
邢参（明代）

高楼张宴贺生辰，岂是阳湖两客身。车马不容惊里俗，管弦嬴得沸城闉。

邵翁安乐无遗累，莱氏欢娱有老亲。自寿诗成吾合和，共为桑梓百年人。
偈颂一百零二首 其六十五
释慧远（宋代）

大地毗岚起，人天觉树摧。白云归大壑，惨雾结成堆。

淼淼江天门，声声唤不回。
黄仲明同看池上菊一酌因出溪桥久之
韩淲（宋代）

饮菊明山日，行林挟岸风。近霜虽落木，得雨自成丛。

小醉情怀外，微吟步武中。幽闲有如我，邂逅复心同。
访唐隐士田游岩故宅
何其超（清代）

高人遗世情，抗志谢圭组。几闻田隐君，出山见人主。

韬迹依林泉，阒寂如太古。夷然万乘前，仍作烟霞语。

敝庐寄嵩阳，一廛蔽风雨。晚结由东邻，高踪追负黍。

束帛遍幽岩，斯人独冲举。山空猿鹤愁，白云莽残础。
立秋日
司空曙（唐代）

律变新秋至，萧条自此初。花酣莲报谢，叶在柳呈疏。

澹日非云映，清风似雨馀。卷帘凉暗度，迎扇暑先除。

草静多翻燕，波澄乍露鱼。今朝散骑省，作赋兴何如。
出郊即事 其一
朱子恭（宋代）

水满牛耕犊后随，早田大半已翻犁。趁时浸谷清明近，次第秧针绿又齐。
送杨六判官使西蕃
杜甫（唐代）

送远秋风落，西征海气寒。帝京氛祲满，人世别离难。

绝域遥怀氛，和亲愿结欢。敕书怜赞普，兵甲望长安。

宣命前程急，惟良待士宽。子云清自守，今日起为官。

垂泪方投笔，伤时即据鞍。儒衣山鸟怪，汉节野童看。

边酒排金醆，夷歌捧玉盘。草轻蕃马健，雪重拂庐干。

慎尔参筹画，从兹正羽翰。归来权可取，九万一朝抟。
资福训童行颂 其二
释怀深（宋代）

心猿易纵安教纵，意马难调亦要调。到老情尘扫不尽，出家四事恐难消。
邺中行
梅尧臣（宋代）

武帝初起铜雀台，丕又建阁延七子。
日日台上群乌饥，峨峨七子宴且喜。
是时阁严人不通，虽有层梯谁可履。
公干才俊或欺事，平视美人曾不起。
五官褊急犹且容，意使忿怒如有鬼。
自兹不得为故人，输作左校滨於死。
其余数子安可存，纷然射去如流矢。
鸟乌声乐台转高，各自毕逋夸疐尾。
而今抚卷迹已陈，唯有漳河旧流水。
祝英台近 西湖暮归
万锦雯（清代）

引鸥朋，招鹭侣。掉入采菱浦。久惯舟人，指与六桥渡。

绿杨处处阴浓，才催解缆，被几个、啼莺留住。

醉犹伫。不知买酒无钱，明朝约来补。已近黄昏，忘记旧时路。

最怜明月多情，分开烟树，却缓送、画桡归去。
小园
陆游（宋代）

新作小溪园，牵藤迮缚门。
钓船横北渚，樵路接东村。
静坐依林樾，慵眠傍竹根。
还家日已夕，栖雀闹黄昏。
病后偶成
宋鸣谦（清代）

强起梳头不自持，茫茫心迹复谁知。病中作客偏凄楚，梦里还谁易别离。

十载青镫官舍冷，一林黄叶雁书迟。曲生蕴藉真吾友，与尔绸缪结静期。
重赠卢谌诗
刘琨（魏晋）

握中有玄璧，本自荆山璆。惟彼太公望，昔在渭滨叟。

邓生何感激，千里来相求。白登幸曲逆，鸿门赖留侯。

重耳任五贤，小白相射钩。苟能隆二伯，安问党与仇。

中夜抚枕叹，想与数子游。吾衰久矣夫，何其不梦周。

谁云圣达节，知命故不忧。宣尼悲获麟，西狩涕孔丘。

功业未及建，夕阳忽西流。时哉不我与，去乎若云浮。

朱实陨劲风，繁英落素秋。狭路倾华盖，骇驷摧双辀。

何意百炼刚，化为绕指柔。
雨后至溪上三首 其二
杨万里（宋代）

扁舟一叶泊溪弯，一雨初收篷未乾。风浪依然平帖后，渔翁□出把渔竿。
题壮义勒
郑之侨（清代）

竹瓦天昏鼓声死，衔须喷贼贼魄褫。生不食尔鬼食尔，呜呼明魄真壮士。

郎君缟衣拔刀起，大呼杀贼发植指。先斩蚁祖后及蚁，何物蛮种乃生此。

一骨鞭尔一万箠，归告其父酹贼髓。去扫红土变赤水，呜呼佥事真孝子。

我观《壮义勒》，掩卷三叹息。当年渝播失复得，论功大半袁氏力。

岂独夷鼎照乡国，况闻入道平阳时，明魄伯子勋已奇。

水牛塘边大酣战，至今名著学语儿。忠孝之气钟一氏，此勒与天同不毁。

呜呼国家多得袁氏父若子，安有四海金瓯破张李。
试闱即事三绝
苏籀（宋代）

鼓士扬桴警五更，爨清檠冷旋吹生。
深衣乡彦都君子，摩厉三秋炫此行。
大华山
何异（宋代）

地灵推宝盖，奇崛跨三州。
帝座联枢极，星躔值斗牛。
江南夸绝胜，仙伯揖浮邱。
旧观依山脚，崇坛冠岭头。
怀哉二真意，特地一时留。
争谓神丹熟，谁知瑞气浮。
妄传异人气，遽遣老臣收。
云外尝交战，风前枉运筹。
利锋皆瓦砾，勇锐失貔貅。
敛帜惊通伏，还兵敢逗遛。
桂司归府内，芝检动前旒。
遗镞砮牙细，缠滩马迹稠。
一承丹凤诏，双拥翠云裘。
功满三千行，神参八极游。
后先鸾与鹤，乘跨虎兼虬。
仙乐宣新响，文枰化故楸。
玄坛开豁敞，紫洞锁深幽。
鸡豢余空窦，龙投按旧渊。
斩妖留血树，化石望仙舟。
鹅垍晴飞雪，茶凹暑挟秋。
退心披峻岭，净手掬寒流。
石锐予头似，山长剑脊侔。
路危行九曲，台险过三休。
灵药从人乞，薰炉足意谋。
三庐腾瑞相，五岳记真游。
雷电归驱使，云天托庇庥。
遗踪难纪载，著句欠旁搜。
四万八千岁，五城十二楼。
近疑连绛阙，远想接沧洲。
招隐仙翁意，吾簪此可投。
清明即事
王之道（宋代）

柳迳桃溪碧草芳，故园遥寄水云乡。
老来转使宦情薄，春思颇云诗兴长。
教子文书容自勉，逢人尊酒为谁忙。
海棠却似怜衰朽，依倚东风试晚妆。
蝶恋花 乙巳冬节乡旋涂次寒甚，车行口占
吴尚憙（清代）

才住征车重就道。毷氉频年，命薄难相劝。憔悴天涯归梦杳，霜风裂体惊魂绕。

身在长涂亲未晓。万种凄凉，甚日开怀抱。镜掩尘封眉不扫，空馀泪点知多少。
竹溪直院盛称起予草堂诗之善暇日览之多有可
刘克庄（宋代）

肃在于方寸，高高已嘿知。
端能令雨若，焉敢诿天时。
此念渊冰凛，其机影响随。
宝薰一队起，银竹四檐垂。
有物皆膏润，无民更怨咨。
谆谆书喜闵，麟笔寓箴规。
和陶止酒
苏轼（宋代）

时来与物逝，路穷非我止。
与子各意行，同落百蛮里。
萧然两别加，各携一樨子。
子室有孟光，我室惟法喜。
相逢山谷间，一月同卧起。
茫茫海南北，粗亦足生理。
劝我师渊明，力薄且为己。
微屙坐杯酌，止酒则瘳矣。
望道虽未济，隐约见津涘。
从今东坡室，不立杜康祀。
仍翠楼为金溪赵公理赋
王绂（明代）

若翁仙去竟如何，手植琅玕已满坡。门口直开三径入，楼中应待七贤过。

昼长苍雪飘帘幕，夜静清风响佩珂。最好年年雷雨后，阶庭添得锦绷多。
赠王鍊师
浦源（明代）

门掩秋风叶落深，茅山道士忽相寻。潭龙作雨常闻咒，海鹤横空独抱琴。

煮茗石房松火在，采芝樵径野泉侵。日斜空馆将为别，写就新诗再与吟。
句 其八
徐俯（宋代）

字直千金师智永，句称八米继卢郎。
寓舍书怀
赵蕃（宋代）

还乡一过年，借屋两成迁。
旧阁爱晚碧，今居因地偏。
居然阙生理，复尔办行缠。
四十今如此，修名后若传。
和高少保九日
林季仲（宋代）

谁将淡墨扫秋山，乞与衰翁独倚栏。
白发试思何处去，黄花今有几人观。
老来自觉情怀恶，客里长嗟会面难。
卷尽浮云放明月，与公同倒百杯盘。
新居用韩昌黎诗辛勤三十年以有此屋庐为韵
蔡戡（宋代）

我家本儒素，为吏廉而贫。
所仰斗升禄，役役常苦辛。
无地可置锥，有釜多生尘。
空余清白操，以此遗后人。
寄萍乡密老
赵鸣铎（宋代）

匹马飘然似转蓬，一年两度过湘东。
襟间润带黄梅雨，枕上凉湘苦楝风。
亟亟穷途将底用，区区苟禄有何功。
输他燕坐长厅老，默对浓香丈室中。
和刘制干潜夫
陈宓（宋代）

制阃宣劳已再期，胸中方寸了无私。
谁言今日平齐策，不似当年代蔡时。
马上陈琳能草檄，幕中韩愈更长诗。
休嫌衡岳官曹冷，文士何尝击职司。
送别张宪唐民
赵抃（宋代）

三年持节按刑章，岂弟其谁不叹降。才者设施功第一，使乎光彩竟无双。

宣风蜀右成新法，易拜秦东得旧邦。欲识远人留恋意，陇泉幽咽下巴江。
东津送韦讽摄阆州录事
杜甫（唐代）

闻说江山好，怜君吏隐兼。宠行舟远泛，怯别酒频添。

推荐非承乏，操持必去嫌。他时如按县，不得慢陶潜。
忆新墙刘德渊
房皞（元代）

云烟杳霭水微茫，何处青山是岳阳。白发满头空自老，黄尘两岳为谁忙？

同盟鄂渚言犹在，偕隐庐峰兴未忘。近有倦游诗数首，西风吹不到新墙。
又次韵转庵用食黄雀韵赞叹邓长孺曩得予端研邓为转庵甥方在疚
许及之（宋代）

论研当考石精微，观人岂计体瘠肥。歙溪入浙无淹期，刷丝罗纹如出机。

比并端坑终品卑，就中古端见尤稀。难得已叹承平时，长绳束腰下岩扉。

宿粮腰畔不救饥，凿深泉眼迸若飞。浸淫竟日无光晞，轻生重石不悟非。

石工传业犹孙枝，我售古璞千金归。璞虽云石玉为肌，信手得墨无拒违。

事忙行草取次宜，才衰笔老无发挥。顷见邓友辍赠之，质粹材美不可讥。

契家有子吾所知，文章光焰期腾晖。不妨怪怪仍奇奇，酷似牢之惟舅依。

嗟嗟尚怵霜露悲，循陔自苦躬采薇。读礼以外将胡为，力学报亲其殆几。

学非有厌书非痴，有志于上皆可希。彤庭对策决大疑，制草说命周南妃。

玉堂从容有馀师，古来孽子操心危。勉旃无令一篑亏，万钉要看黄金围。
陈国佐左司寄示天台山图以绝句两章报之 其一
李纲（宋代）

往年曾读兴公赋，颇爱天台擅美名。数幅生绡传貌得，恍如陆地到蓬瀛。
请兵道中作
萧立之（宋代）

八表同昏草露深，西风愁绝不成吟。申包胥有伤时泪，南霁云无食肉心。

日月重光天与子，山河正统古犹今。微生千里间关意，净洗妖氛待相霖。
再咏星岩
苏良（宋代）

曾闻娲氏补天漏，也记春秋石陨星。却讶端岩星错落，何时漂坠数峰青。
续作永昭陵挽词五首
欧阳修（宋代）

都人扰扰塞康庄，西送灵车过苑墙。
金鼎药成龙已去，人间惟有鼠拖肠。
李道人崧阳归隐图
史学（金朝）

石壁城头夜斩关，软红尘底晓催班。道人一笑那知许，门外青溪屋上山。
题江山小影屏风
蓝智（明代）

幕府青春好，中郎画笔精。水疑沧海阔，山似武夷清。

玉气通玄圃，霞标散赤城。桃源深处入，松籁静中生。

浦绿思捐佩，江清拟濯缨。鸥边分野艇，鹤下辨柴荆。

树色依屏浅，薇香点墨轻。忽看茆屋趣，好听采樵声。

拄笏迎朝爽，钩帘对晚晴。径无豺虎迹，庭有凤凰鸣。

回首蓝田隔，何时草阁成。江湖犹在眼，丘壑正含情。
和壁间林文节公韵
韩淲（宋代）

浴溪桥上山岝崿，直下流波寒未涸。只宜墨客寄幽閒，不许行未动离索。

草木黄落已变衰，晚风吹霜白云归。清晖如斯耿独立，何处翩翩鸥鹭飞。
巫山一段云·琪树罗三殿
柳永（宋代）

琪树罗三殿，金龙抱九关。上清真籍总群仙。朝拜五云间。
昨夜紫微诏下。急唤天书使者。令赍瑶检降彤霞，重到汉皇家。
喜晴
卫宗武（宋代）

雨收宇宙喜清明，社舞村歌沸鼓钲。
竹下蛛丝粘叶稳，柳间蝶粉缀绵轻。
班班远岫髻鬟列，滟滟平川衣带横。
候转清和景尤胜，翠林幽哢听仓庚。
题梅四首
袁甫（宋代）

雪欺梅耶，抑梅欺雪。
孤高之操，凛凛清绝。
点绛唇 寿周干臣
王恽（元代）

秋气平分，画阑桂树秋香底。良辰美景，弃取花前醉。彭寿添君，白也诗堪拟。高歌起。月波如水。长照金尊里。
秦淮
范成大（宋代）

不将行李试间关，谁信江湖道路难。
肠断秦淮三百曲，船头终日见方山。
新移北厅因贻同院诸公兼呈畅博士
卢纶（唐代）

华轩迩台座，顾影忝时伦。弱质偃弥旷，清风来亦频。

恩辉坐凌迈，景物恣芳新。终乃愧吾友，无容私此身。
句 其十八
徐俯（宋代）

轻帆朝渡彭蠡泽，锦缆晚击松阳门。
对淮南诏狱二首 其二
秦观（宋代）

淮海行摇落，文书亦罢休。风霜欺独宿，灯火伴冥搜。

笳动朱楼晓，参横粉堞秋。更拚飞镜破，应得大刀头。
杂歌谣辞。步虚词
皎然（唐代）

予因览真诀，遂感西域君。玉笙下青冥，人间未曾闻。

日华炼魂魄，皎皎无垢氛。谓我有仙骨，且令饵氤氲。

俯仰愧灵颜，愿随鸾鹤群。俄然动风驭，缥眇归青云。
汉水赠别也
陈高（元代）

瞻彼汉水，其流潺湲。之子于迈，言采其兰。嘤嘤好鸟，集于林间。

娟娟美人，可以晤言。我思美人，在汉之涘。秉心允藏，威仪楚楚。

聿求厥德，将子是与。慎尔优游，成尔誉处。南山有玉，琢以为琚。

北山有梓，规以为舆。君子好脩，始终弗渝。
早饭庵中次张以道韵
张镃（宋代）

岂是幽人眼，从来可惯山。
有时才得见，觅句不曾閒。
野日光尤暖，溪梅信尚悭。
饭余行便去，休待暮云还。
自讼一首
宋庠（宋代）

右辅朱轓守，南宫革履臣。孤萤难助日，病木独依春。

暗懦疑蛇客，愚忠数马人。谁知温省树，自诫鲁堂绅。

监令车中席，江山扇外尘。何当能浼我，初不彊均茵。

事往方成悔，猜除且莹神。由来矜百鍊，从此惜千钧。

素发惭华冕，虚舟谢要津。洗心良有谓，佞佛不无因。

案上仙书𢎥，斋中梵氎巾。更须穷僻地，香火报昌辰。
春日杂兴 其十一
韩淲（宋代）

古人善为治，焉得常继之。施为须臾间，乱之以参差。

请观一岁年，阴晴每如兹。大抵正自难，君子易忧思。
夜行船 其一 咏萤
董元恺（清代）

露冷纱窗梧影暗。却数点、疏星零乱。叶底轻沾，花梢低映，长向琴书作伴。

飞上钗梁云影畔。偏照出、晚妆娇情。带雨才来，随风忽去，恐惹多情纨扇。
送李仲炳归 其三
李叔与（宋代）

思归恨臂不成翰，却笑谁令汝出山。梦暂得归归未得，且编归梦寄书还。
长亭怨慢 苇湾重到，红香顿稀，和半塘老人
朱祖谋（清代）

尽消尽、涉江情绪。风露年年，国西门路。绀海凉云，昨宵飞浣石亭暑。

乱蝉高柳，凄咽断、蘋洲谱。莫唱惜红衣，算一例、飘零如雨。

迟暮。隔微波不恨，恨别旧家鸥侣。青墩梦断，枉赢得、去留无据。

试巡遍、往日阑干，总无著、鸳鸯眠处。剩翠盖亭亭，消受斜阳如许。
听琴
白玉蟾（宋代）

十指生秋水，数声弹夕阳。
不知君此曲，曾断几人肠。
十五卢家女
胡应麟（明代）

十五卢家女，盈盈胜莫愁。冰心持跳脱，玉腕拨箜篌。

拾翠游川上，流黄寄陇头。生憎双语燕，比翼在青楼。
菩萨蛮•春愁
彭孙遹（清代）

平芜南浦萋萋碧。殷勤别泪红巾湿。花信半摧残。高楼箫管闲。

金猊空自爇。不解鸳鸯结。何物似相思。相思无尽时。
再次韵二首
陈造（宋代）

雪神不袖嘘枯手，嗣岁丰登预告成。
泚笔径烦书上瑞，载途况已沸欢声。
骑驴有客搜新句，扶路何人趁晚晴。
一笑与渠分乐事，的知琼露胜宜城。
减字木兰花（赠草书颠）
赵福元（宋代）

吮媒弄笔。草圣寰中君第一。电脚摇光。骤雨旋风声满堂。

毫厘脚辨。唤起羲之当北面。醉眼摩娑。错认书颠作酒颠。
悼亡
蒲寿宬（宋代）

百岁期偕老，半生尘梦讹。
方谐委奋事，忍作鼓盆歌。
野水悲苹藻，秋风泣薜萝。
青灯课子诵，此意念君多。
重华宫书室叠旧作韵
弘历（清代）

芸籍依然此缇帷，偶来小坐惜流曦。知行未逮玉无玷，俯仰几流鬓有丝。

两字圣狂铭切凛，千秋治乱镜明披。徘徊拟欲赓前咏，落茟都成自愧时。
满江红（余以词为石湖寿，胡长文见和，复用韵谢之）
丘崈（宋代）

冠盖吴中，羡来往、风流二老。谈笑处、清风满座，倡酬不了。琪树笑鲜昆阆里，玉山高并云烟表。叹□时、顿有古来无，功名早。

膺帝眷，符梦兆。为国镇，腾光耀。更宁容秀野，醉眠清晓。麟组已联方面重，衮衣行接天香绕。许畸人、巾履奉英游，荣多少。
送刁景纯学士赴越州
梅尧臣（宋代）

会稽迎太守，舟屋画粉雘。
前舟载图书，後舟载女乐。
月出镜湖心，长笛使孤作。
还见渔者来，曾令李謩愕。
吹裂比竹管，士果不可度。
二分学宫装，艳色斗京洛。
尝闻有西子，菡萏不相若。
得郡考故迹，精绝古所怍。
慎莫为俗牵，乘闲数斟酌。
杂兴四首 其四
方一夔（宋代）

又是山村秋暮天，蹉跎身世惜流年。风鸣浅濑高还下，山碍浮云断复连。

豪气尚馀孤剑里，眵眸合老短檠边。心期蟠屈凭谁说，尽是巾箱千万编。
元宫词六首 其六 顺帝
杨子器（明代）

练槌{艹井}髻紫头绳，金绣云肩翠玉缨。学舞天魔才摆队，长安又领接番僧。
夏日独居
王安国（宋代）

竹苗敷夏阴，萝蔓蔽朝亮。感此节物佳，百骸适无恙。

委蛇投广厦，萧瑟绝遗响。稍酬简编馀，俄得冠裾放。

身虽势利中，心随弦歌尚。默然想圣贤，游世无得丧。

抱关秉翟间，未分弃冗长。人生适意难，聊各安所乡。
再题二首 其一
王质（宋代）

不见梅稍不见根，参横咫尺未能扪。掀篷何自掀篷尽，一任江风吹断魂。
雨夜闻蛤
林占梅（清代）

潇潇细雨养莓苔，杏脸初舒柳眼开。夜静倍知春意好，晚风时送蛤声来。
灯花
胡仲弓（宋代）

根头余寸草，结作数层红。
预卜门庭喜，非关造化功。
开时常入夜，落后不因风。
误被灯蛾扑，人知色是空。
次韵东平赵益三首 其一 龙松
陈著（宋代）

修鳞化作偃松寒，数百年閒一梦看。何似起来云拥去，为天行雨万民欢。
拟寒山拾得二十首
王安石（宋代）

有一种贫儿，不能自营生。
若不作客走，即须随贼行。
复有一种贫，常时腹彭亨。
若有亦不畜，若无亦不营。
锦鸡送陈广文
萧立之（宋代）

舞鸾失镜啼秋影，文鸾白头翠交颈。山鸡谁遣双入笼，走送书堂春睡醒。

霜浓木脱生惊雷，翩翩飞下平冈来。锦囊礧磈碧钗文，□之而隐身之灾。

岩呼谷应深云里，岁晚斓斑落城市。吟边怜汝忽自怜，我亦江南客千里。
同群公出猎海上
高适（唐代）

畋猎自古昔，况伊心赏俱。偶与群公游，旷然出平芜。

层阴涨溟海，杀气穷幽都。鹰隼何翩翩，驰骤相传呼。

豺狼窜榛莽，麋鹿罹艰虞。高鸟下騂弓，困兽斗匹夫。

尘惊大泽晦，火燎深林枯。失之有馀恨，获者无全驱。

咄彼工拙间，恨非指踪徒。犹怀老氏训，感叹此欢娱。
宫词 其六十九
赵佶（宋代）

年年式宴集簪裳，百辟班联振鹭行。曲谢臣邻尤跂望，司珍新奏玉茶床。
华发
陆游（宋代）

华发萧萧老蜀关，倦飞可笑不知还。
人生只似驹过隙，世事莫惊雷破山。
光景半销樽酒里，英豪或隐博徒间。
车帷闭置真何乐，书剑飘然未厌闲。
过大浪滩
郑克已（宋代）

急浪吹飞雪，鸣稿破晓滩。
异乡人易老，行路古来难。
玉露晨初湿，天河夜不乾。
飘流双鬓白，未有一枝安。
秋日过万枫庄
赛音布（清代）

愁能花处失，病每酒边强。杖策远宁惜，扶儿醉不妨。

闲云归有处，野鸟下无方。尚忆陶彭泽，生涯尽一觞。
左记室咏史
郑学醇（明代）

邯郸有毛薛，宗国归信陵。东海有仲连，赵相乃完城。

济时在一言，何必从与横。纷纷夸毗子，缓颊动相倾。

范雎与蔡泽，接踵入秦庭。羁旅猎卿相，嗟咄竟何成。

蜉蝣无夕采，弱菌无冬荣。懿彼高世士，鸿雁游冥冥。
出山相赞
释普宁（宋代）

入山出山，何异何别。
六年所成，一时漏泄。
那堪满口嚼冰雪。
自青州发明卿书有感
王世贞（明代）

有客乘舸自忠州，语不惊人死不休。念我能书数字至，悲君已是十年流。

可怜怀抱向人尽，一辱泥途遂晚收。跨马出郊时极目，春风回首仲宣楼。
夜过邓远游剧谈申旦先是远游赋五言八律见赠属余病冗未报兹当握别援笔近体四章付远游小史歌之 其四
胡应麟（明代）

拥坐黄花照别筵，西风无赖木兰船。千人楚国回高倡，一士成都抱太玄。

叔度经旬贪晤语，渊源少日慰周旋。那能骤割新知兴，极目河桥思惘然。
桃园忆故人
仇远（元代）

苎萝山下花藏路。只许流莺来去。吹落梨花无数。香雪迷官渡。

浣纱溪浅人何许。空对碧云凝暮。归去春愁如雾。奈五更风雨。
风流子·茅舍槿篱溪曲
孙光宪（五代）

茅舍槿篱溪曲，鸡犬自南自北。菰叶长，水葓开，门外春波涨绿。听织，声促，轧轧鸣梭穿屋。
卧病双溪山馆见月寄张有功
陈鹤（明代）

溪边桑柘映双流，病里萧条赋四愁。
坐雨几宵方见月，别君一四已成秋。
山深倦鹊犹依树，风静飞萤自上楼。
托迹文园须共遣，莫因乡国叹羁留。
和李尹
何梦桂（宋代）

朅来老我差嫫母，忽听佳人赋莫愁。欲折芳馨聊寄似，只忧疏绮隔层楼。
凤栖梧
杜安世（宋代）

别浦迟留恋清浅。菱蔓荷花，尽日妨钩线。向晚澄江静如练。风送归帆飞似箭。

鸥鹭相将是家眷。坐对云山，一任炎凉变。定是寰区又清宴。不见龙骧波上战。
九月既望蔡氏景贤书屋张筵赏菊率成七绝六章并五排一首 其五
王恩浩（清代）

酒酣耳热尚能狂，拇战争衡閧一堂。人意争如花意淡，骤经风雪识炎凉。
和罗一峰赠饶雯峰韵
张元祯（明代）

世事颜生拾甑尘，世情龟六巧藏身。纷纷斥鴳千层表，拍拍羲皇万古春。

稷下也知还有士，秦中谁适便无人。盲风怪雨青灯夜，几为苍生泪满巾。
和叶宋英三绝句
陈杰（宋代）

昌谷鲸蛇供诞幻，玉川騄駬玩虚空。
独无桃实三千岁，更有鹏扶九万风。
竹枝歌十首
汪元量（宋代）

湘江日落乱帆飞，不向东归便北归。
杨柳渡头村店里，青裙女子卖乌柙。
同年郑凫溪招饮次韵 其一
区越（明代）

小船荡桨向西徂，定送如泉酒百壶。复喜流觞从逸少，宁辞击壤和尧夫。

清泉榆火催新梦，野服黄冠换旧图。赖是三春无酒债，寻常行处亦知乎。
赠君采效何逊作四首 其四
何景明（明代）

岁晏客来归，车马一何乱。新妆下机笑，白发倚门看。

未俟春林敷，且玩冬花灿。闲居有徽音，倘付云中翰。
睡起
白玉蟾（宋代）

清似垂竿钓楚江，酒兵已退睡魔降。
霜风吹破梅花晓，雾月飞浮竹影窗。
奉和滁州九咏九首并序 其三 归云洞
曾巩（宋代）

洞远人言接沧海，洞幽晴始见莓苔。天下颙颙望霖雨，岂知云入此中来。
鄂生观察见示即事书怀诗次韵奉和
薛福保（清代）

百战归来谤不訾，飘萧雪鬓与霜髭。晚途偶更师刘晏，绝漠犹堪斩郅支。

填海移山终不悔，吠声射影岂非痴。中朝垂意苞桑计，龙变云蒸会有期。
自团江赴黄倏忽望见城郭欣然赋此
王廷陈（明代）

野水平侵岸，澄江稳放船。橹声杂鼓吹，樯影曳云烟。

漫逐群鸥后，俄惊百雉前。长风如可假，乘夕向遥天。
前汉书十七首 其十二 梅福
郑学醇（明代）

为官岂择南州尉，轺传空劳疏屡陈。天路冥冥鸿鹄远，不忍长作市门人。
朝中措（三用韵）
吴潜（宋代）

杨花撩乱与云干，春事可悲酸。况是雨荒院落，江南但有春寒。

莺残燕懒，蜂慵蝶褪，谩等闲看。不是无情描貌，奚奴且放安单。
严真观
吕公弼（宋代）

卜肆垂帘地，依然门径开。沈冥时已往，思慕客犹来。

鸟啄虚檐坏，狐穿古井摧。空馀旧矶石，岁岁长春苔。
和张文潜输麦行寄滁守魏彦成
王洋（宋代）

琅琊山青让泉白，上计使君封瑞麦。
田家煮麦烧秸忙，一笑相煎何太迫。
醉翁亭上绿缥囊，亭前庾积蟠蛇冈。
家家输送不扫场，谓取我廪金斗量。
胜钱沽酒追良伴，使君莫数星霜换。
愿君容我借三年，他日万钱供一饭。
山头飞雉鸣朝日，哺我老翁张射毕。
谁言田舍漫蹉跎，轻裘睥少每相过。
拟寒山寺 其四十四
释怀深（宋代）

嗟乎崔道纪，酒狂啖龙子。天网信不漏，响应若弹指。

既失黑头相，便作黄泉鬼。怜君学仲尼，曾无子产志。
如梦令
赵芬（清代）

昨夜霜浓风骤。只恐梅花僝僽。晓起探园林，却喜寒香依旧。

知否。知否。欲折还怜纤手。
媚川都
方信孺（宋代）

漭漭愁云吊媚川，蚌胎光彩夜连天。
幽魂水底犹相泣，恨不生逢开宝年。
徐处士写予真
白玉蟾（宋代）

心潜天地笑藏春，月佩云衿绝一尘。
前世率陀天上客，今生大宋国中身。
江口驿夜泊
王宗献（清代）

系缆寺边洲，闻钟识寺楼。风声江树夜，雨气客船秋。

古驿花峰矗，山城丽水流。舟人相向说，南去近交州。
慈乌
倪谦（明代）

慈乌在林，爰返其哺。哀哀母氏，弃我弗顾。慈乌在林，载飞载集。

哀哀母氏，弃我弗恤。人孰无父，我独早孤。人孰无母，我独告殂。

昊天悠悠，降此大咎。忧心憧憧，疢如疾首。朝跻于堂，泪交我颐。

夕降于堂，泪渍我衣。我绩我蚕，我书我诗。惟母之训，云何弗思。

兰山苍苍，鄞水汤汤。心之思矣，曷惟有忘。兰山岌岌，鄞水湜湜。

心之思矣，曷其有极。
秋荷效李锦瑟 其二
凌义渠（明代）

一枝低颤倚愁看，点点湘纹飒雨残。朱箔任欹钗尚缓，露檐偷立唾微寒。

玉儿到死香为骨，倩女匀妆泪作瘢。有底心情酬未了，凉蟾还似趁幽单。
牧歌
孙原湘（清代）

上牛坐，伏牛卧，牧童光阴牛背过。
牛尾秃速牛角弯，牛肥牛瘠心先关。
母呼儿饭儿不饭，人饿须知饲牛晚。
放之平泉，以宽牛劳；
浴之清浅，以息牛喘。
牛能养人识人意，一牛全家命所寄。
阿牛牵牛去输租，劝爷卖牛宁卖吾。
奉使契丹二十八首其二十二学士院端午帖子二
苏辙（宋代）

决狱初迎雨，开仓旋取陈。
青黄今接夏，饥疫免忧春。
武进八景为徐岭南纮作 其二 笠泽烟波
陈献章（明代）

何处烟波好，公乘笠泽槎。我泛江门月，乾坤共一家。
董邦达澹月寒林图
弘历（清代）

翛閒澹月满寒林，林弄清风月弄阴。应为迩来苦炎热，撰成谋目爱秋心。
夜宴词
四锡（宋代）

天如瑟瑟盘，恢廓亿万里。
古称天倾西北半在地，夜转繁星磨海水。
逡巡转上星彩高，北斗未定光飘飘。
楚王夜入章华宴，红绡烛笼满宫殿。
美人歌舞云雨迷，不知寒漏催银箭。
赠越客
赵嘏（唐代）

故国波涛隔，明时心久留。献书双阙晚，看月五陵秋。

南棹何当返，长江忆共游。定知钓鱼伴，相望在汀州。
新安采樵行
沈作喆（宋代）

种粟上山椒，种禾水没腰。
田家作苦不如樵，炊桂之地甚不遥。
一艘千束莫复朝，顺风顺水不动桡。
归来醉饱吹短箫，野花插鬓樵女娇。
农夫忍饥自芸苗，粟米自熟腹自枵。
明年卖田卖山去，谁能辛苦输王赋。
自金陵溯流过白璧山玩月达天门寄句容王主簿
李白（唐代）

沧江溯流归，白璧见秋月。
秋月照白璧，皓如山阴雪。
幽人停宵照，贾客忘早发。
进帆天门山，回首牛渚没。
川长信风来，日出宿雾歇。
故人在咫尺，新赏成胡越。
寄君青兰花，惠好庶不绝。
燕孙节推致语口号
魏了翁（宋代）

身是书楼东眷孙，老仙况复种仙根。
高科恰是承先躅，盛事还应表里门。
堂上承颜情最乐，窗前草制梦犹存。
着鞭且向长安道，春色如今紫诏温。
送郑邛叔珪之博罗尉四首
王迈（宋代）

三十年朋友，诗筒几往还。
君缠游宦海，我正赋囚山。
滩鶒何时下，沙鸥镇日间。
升沉踪迹异，心事却相关。
绝句七首 其二
李之仪（宋代）

万腔腰鼓打梁州，舞罢还催步打毬。更借缠头三百万，阿奴要彻第三筹。
旅穷中报生孙名曰守
方回（元代）

瘦面皴肌暗自扪，薪殚粲尽复空樽。
浪言官至同三品，且喜家生第四孙。
孰谓将军骓不逝，其如处士菊犹存。
忍穷守道吾心定，胙土专城莫更论。
證道歌 其八十六
释印肃（宋代）

生死悠悠无定止，改头换面嗔复喜。何如识取本来人，只这喜嗔全是你。
蟾宫曲·咏西湖
奥敦周卿（元代）

西湖烟水茫茫，百顷风潭，十里荷香。宜雨宜晴，宜西施淡抹浓妆。
尾尾相衔画舫，尽欢声无日不笙簧。春暖花香，岁稔时康。真乃“上有天堂，下有苏杭。”
赠朱承务
叶适（宋代）

颠倒八八卦，流转三百六。
前民此何神，占险空屡渎。
以病既当止，以年自当休。
春泥不补裂，莫谩任虚舟。
伏睹四月五日赦书銮舆反正中外大庆小臣有感斐然成章二首 其二
李纲（宋代）

误国奸邪已窜诛，天扶黼座正宸居。少康一旅时犹在，高祖三章术未疏。

必顺人心收俊杰，自应天意助耘锄。累臣海上空回首，愿浥沧溟洗谤书。
闻李尚书拜相，因以长句寄贺微之
白居易（唐代）

怜君不久在通川，知已新提造化权。夔契定求才济世，

张雷应辨气冲天。那知沦落天涯日，正是陶钧海内年。

肯向泥中抛折剑，不收重铸作龙泉。
次韵李子泽过次卿溪堂二首 其二
周紫芝（宋代）

时人但数李北海，恶客远过元次山。笑我不能同一醉，也来溪上看烟鬟。
遇武夷九曲
释钰（明代）

洞府知君岁月深，因朝上国此登临。人间九曲应能见，海上三山不用寻。

丹室香销秋瑟瑟，玉箫声断月沈沈。溪山有待归来日，琪树花开春满林。
早春有感
郑刚中（宋代）

带烟柳外阴晴好，趁暖花苞日夜肥。有宅一区园十亩，不知天遣几时归。
英宗皇帝挽辞五首 其一
张方平（宋代）

不问大横兆，天人心是真。讴歌早归舜，气志自如神。

正合乾坤体，明开日月轮。孜孜朝昃意，克己为生民。
杂诗十首
李涛（唐代）

滔滔东流水，赴海无归期。亭亭右转日，今兹复来兹。

人生寄天地，百年七十稀。思虑复营营，恐为达者嗤。
濠水累年不泄鱼既牣每触热辄死余既浚治市河
吴芾（宋代）

局促洿池几岁鱼，想应日日念江湖。
如今放汝非无意，亦欲天公放老夫。
螺墩偕同人宴集 其一
徐盛持（清代）

重向螺墩载酒过，桃花人面复如何。琵琶声咽潇潇雨，环佩魂如瑟瑟波。

天亦有情容客到，人能无恨得春多。逢场作戏寻常事，肯为簪缨易薜萝。
山堂鞏先生挽诗三首
姜特立（宋代）

风采儒林虎，波澜学海鲸。
公家五进士，此地半诸生。
勾漏丹俄就，中牟政亦成。
如何贾太傅，位不至公卿。
江边道士
贯休（唐代）

独住大江滨，不知何代人。药垆生紫气，肌肉似红银。

酒酽竹屋烂，符收山鬼仁。何妨将我去，一看武陵春。
扫花游
杨无咎（宋代）

乳莺啭午。□好梦初醒小轩清楚。水沈细缕。趁游丝落絮，缓随风舞。罥起春心，又是愁云怨雨。玉人去。遍徙倚旧时，曾并肩处。

相望知几许。纵远隔云山，不遮愁路。捧杯荐俎。记低歌丽曲，共论心素。薄恨斜阳，不道离情最苦。正凝伫。向谯门、又催笳鼓。
雨
杜甫（唐代）

始贺天休雨，还嗟地出雷。骤看浮峡过，密作渡江来。

牛马行无色，蛟龙斗不开。干戈盛阴气，未必自阳台。
宿庐山，赠白鹤观刘尊师
包佶（唐代）

苍苍五老雾中坛，杳杳三山洞里官。手护昆仑象牙简，

心推霹雳枣枝盘。春飞雪粉如毫润，晓漱琼膏冰齿寒。

渐恨流年筋力少，惟思露冕事星冠。
贺圣朝影
欧阳修（宋代）

白雪梨花红粉桃。露华高。垂杨慢舞绿丝绦。草如袍。

风过小池轻浪起，似江皋。千金莫惜买香醪。且陶陶。
鹧鸪天（明日独酌自嘲呈史应之）
黄庭坚（宋代）

万事令人心骨寒。故人坟上土新干。淫坊酒肆狂居士，李下何妨也整冠。

金作鼎，玉为餐。老来亦失少时欢。茱萸菊蕊年年事，十日还将九日看。
颂古
释道颜（宋代）

茱萸这里无一滴，赵老无言便走去。
春去秋来三百年，拄杖至今犹靠壁。
贾魏公出师
汪元量（宋代）

奏罢出师表，翻然辞庙堂。
千艘空宝玉，万马下钱塘。
□许命真主，欺孤欲假王。
可能清海岱，宗社再昌唐。
汪直卿相招以病爽约因成拙句并呈子大
王炎（宋代）

一声鶗鴂落红稀，试问春馀几许时。多谢佳招频卜日，自惭衰朽却愆期。

但能有酒肯留客，莫恨无花空折枝。邑下老禅无恙否，可同谈笑一开眉。
闭户
陆游（宋代）

箪瓢虚道不堪忧，闭户方从造物游。
安乐本因无事得，功名常忌有心求。
洗除仇怨忘蛮触，收歛光芒静斗牛。
儿报床头春瓮熟，人间万事转悠悠。
将还政和
朱松（宋代）

归去来兮岁欲穷，此身天地一宾鸿。明朝等是天涯客，家在大江东复东。
虞美人 寄云中完颜公
耶律履（宋代）

水收霜落云中早。群雁云中道。夜来明月过西山。料得水边石上不胜寒。

黄尘堆里人相看。未惯云林眼。当年曾说探崆峒。怕有黄庭消息寄西风。
读伊川易传
薛季宣（宋代）

太极非名岂自然，由知辟阖见坤乾。先天讵必违中古，上古应坤得后天。

至密退藏那有迹，惟几成务尚容研。从教变易能从道，不似神龙得性全。
满庭芳·北斗将移
佚名（宋代）

北斗将移，西风已半，蓂馀一叶阶前。左弧呈瑞，非雾亦非烟。见说长庚入梦，当年此际产英贤。谁知得，平生高尚，五福自然全。肯堂，夸盛事，一新轮奂，适际荣迁。有重重喜庆，贺客骈阗。从此燕居笑语，称觞处，好展华筵。频祝愿，室家相庆，富寿百千年。
除夕感兴二首 其二
江源（明代）

旅馆谁相问，兀然空一身。岂知新岁酒，已少去年人。

渐与骨肉远，空邻鸥鸟亲。无论去与住，谁道不逢春。
游刘阮洞
释慧远（宋代）

云深露冷无人到，小径阴云翠欲迷。
吊罢神仙古时迹，乱峰影裹听猿啼。
冯彭年苏州法掾
宋祁（宋代）

竹箭征舻驶，骊驹客袂分。
倦游销仲产，参事厌卿军。
象阙天中隔，乡朝月外闻。
西山朝气爽，拄颊待谈云。
句 其四
王安中（宋代）

浮云事有千端异。
春光好·看看腊尽春回
佚名（宋代）

看看腊尽春回。消息到、江南早梅。昨夜前村深雪里，一朵花开。
盈盈玉蕊如裁。更风细、清香暗来。空使行人肠欲断，驻马裴回。
咏松
胡仲弓（宋代）

凉飚起深谷，清影摇空山。
醉眠石上人，梦中度百滩。
偈颂十九首
释绍昙（宋代）

东村王老夜烧钱，拈引山云海月魂。
贫极瑞岩轻助荐，儘教无佛处称尊。
渔家傲 记梦
许德蘋（清代）

香绕窗纱迷晓雾。钧天乐罢霓裳舞。一霎遨游皆胜所。

冰人语。回头刘阮逢仙处。

正是长安三月暮。满池青草催诗句。帘外飘零香袂举。

留不住。梦魂今夜谁边去。
后出军五首 其二
张翥（元代）

我军城东门，呼声震屋瓦。百万山压来，此贼何足打。

狂锋尚力拒，转斗血喷洒。城中有暗沟，多陷人与马。

将令毋轻入，明当一鼓下。
酒间作
冯观国（宋代）

南北东西总是家，自知身命属烟霞。
只因贪恋一杯酒，误却碧桃千树花。